Kállai Katalin

*Napi frivol 1-4.*

**A feslettség netovábbja**

Hal a léha

párját feledve

könnyű kalandot

keresne

néha

**Szökevény évszak Párizsban**

Facér céda

slattyog tavaszon

bárhogy billeg

nincs meg a haszon

férfi ha nézi

az is egy rokon

**Don Juan**

száz szűz lányka

szemérmes árnya

vetül a házra

belül a szerelem

– tocsogó fertelem –

száz kulcsra zárva

**A lila angyal balladája**

huncut angyal

kuncog a fán

alatta pajzán,

szertelen szerelem

az ég is elpirul

angyal arca lilul

erről szólt a fáma?

aszta!